Εμπλοκή των Ελληνίδων μητέρων στη σχολική εκπαίδευση του παιδιού τους (δημοτικού σχολείου)

**Κολοκύθα Ασπασία Ελένη**

Δασκάλα ΠE70, Πρωτοβάθμια Εκπαίδευση, aspasiakolokytha0@gmail.com

**Περίληψη**

Η γονεϊκή εμπλοκή στη σχολική εκπαίδευση αποτελεί αντικείμενο επιστημονικής έρευνας, με τις μητέρες να αναδεικνύονται οι πιο δραστήριοι φορείς υποστήριξης, εντός και εκτός σχολείου. Στην ελληνική πραγματικότητα, δύο κρίσιμοι παράγοντες που επηρεάζουν την ενασχόληση των μητέρων με την εκπαίδευση των παιδιών τους είναι το οικονομικό και το μορφωτικό τους επίπεδο. Η παρούσα μελέτη επιδιώκει να εξετάσει πώς διαφοροποιούνται αυτοί οι παράγοντες μεταξύ μητέρων που συμμετέχουν ενεργά στην εκπαιδευτική διαδικασία του παιδιού τους και εκείνων που δεν συμμετέχουν. Το δείγμα περιλαμβάνει 22 μητέρες, που διαχωρίζονται ισότιμα σε δύο ομάδες: εμπλεκόμενες και μη. Η ανάλυση βασίζεται στη συσχέτιση Pearson και το συντελεστή Spearman, με επίπεδο σημαντικότητας α=0,05. Τα ευρήματα καταδεικνύουν θετική συσχέτιση μεταξύ της συμμετοχής και των επιπέδων οικονομικής και μορφωτικής κατάστασης. Μητέρες με υψηλότερη εκπαίδευση και εισόδημα παρέχουν στα παιδιά τους μεγαλύτερη υποστήριξη στη μελέτη. Αντίθετα, μητέρες με χαμηλότερα οικονομικά και εκπαιδευτικά χαρακτηριστικά δυσκολεύονται να ανταποκριθούν, λόγω έλλειψης χρόνου ή γνώσεων.

Λέξεις-κλειδιά: Γονεϊκή εμπλοκή, μορφωτικό επίπεδο, οικονομικό επίπεδο, δημοτική εκπαίδευση.

**Review**

Parental involvement in school education is a subject of scientific research, with mothers emerging as the most active agents of support, both within and outside the school environment. In the Greek context, two critical factors influencing mothers' engagement in their children's education are their economic and educational levels. This study aims to examine how these factors differ between mothers who actively participate in their child's educational process and those who do not. The sample includes 22 mothers, equally divided into two groups: involved and non-involved. The analysis is based on Pearson and Spearman correlation coefficients, with a significance level of α=0.05. The findings indicate a positive correlation between participation and economic and educational status. Mothers with higher education and income levels provide greater support for their children's studies. In contrast, mothers with lower economic and educational characteristics face difficulties in engaging, due to lack of time or knowledge.

Keywords: Parental involvement, educational level, economic status, elementary education.

**Εισαγωγή**

Η συμμετοχή των γονέων στη σχολική εκπαίδευση αποτελεί σημαντικό στοιχείο για την εκπαιδευτική πρόοδο και την κοινωνική ανάπτυξη των παιδιών, με τις μητέρες να διαδραματίζουν καθοριστικό ρόλο στη διαδικασία αυτή (Jackson et al., 2017). Η εμπλοκή τους επηρεάζεται από ποικίλους παράγοντες, με κυριότερους το μορφωτικό και το οικονομικό επίπεδο. Μητέρες με υψηλότερο μορφωτικό υπόβαθρο τείνουν να συμμετέχουν ενεργότερα στις σχολικές δραστηριότητες και να υποστηρίζουν την εκπαιδευτική διαδικασία, ενώ το οικονομικό επίπεδο επηρεάζει τις δυνατότητές τους να παρέχουν πρόσθετους πόρους και εμπειρίες στα παιδιά τους (Kule Ashirafu, & Turyamureeba, 2024). Είναι γεγονός ότι η γονεϊκή εμπλοκή, στη σχολική εκπαίδευση, έχει διαφορετικές ερμηνείες ανάλογα με τον πολιτισμικό και κοινωνικό πλαίσιο, αλλά διαχρονικά παραμένει μια σημαντική πτυχή της εκπαιδευτικής διαδικασίας. Οι προσπάθειες για την ενίσχυση της συνεργασίας μεταξύ σχολείου και οικογένειας έχουν απασχολήσει εκπαιδευτικούς και νομοθέτες, καθώς θεωρούνται κρίσιμες για τη βελτίωση της σχολικής επίδοσης των μαθητών. Εντούτοις, η έρευνα των Chen, & Williams (2020), επισήμανε ότι οι διαφορετικές αντιλήψεις μεταξύ γονέων και εκπαιδευτικών μπορούν να δημιουργήσουν εντάσεις και να περιορίσουν τη συνεργασία

Η παρούσα έρευνα επικεντρώνεται στον νομό Καρδίτσας, διερευνώντας τη σχέση μεταξύ του μορφωτικού και οικονομικού επιπέδου των μητέρων και της εμπλοκής τους στη σχολική εκπαίδευση των παιδιών τους σε επίπεδο δημοτικού σχολείου. Σκοπός της έρευνας είναι να διερευνήσει πώς οι κοινωνικοοικονομικές συνθήκες διαμορφώνουν τη συμμετοχή των μητέρων στην εκπαιδευτική διαδικασία και να προσφέρει στοιχεία που θα συμβάλουν στη βελτίωση της συνεργασίας σχολείου-οικογένειας. Επιπλέον, η μελέτη εξετάζει τα εμπόδια και τις προκλήσεις που αντιμετωπίζουν οι μητέρες με χαμηλότερο οικονομικό και μορφωτικό επίπεδο, προκειμένου να προταθούν παρεμβάσεις που θα ενισχύσουν τη συμμετοχή τους. Με τον τρόπο αυτό, η έρευνα επιδιώκει να ενισχύσει την κατανόηση της δυναμικής σχολείου - οικογένειας στον νομό Καρδίτσας και να υποστηρίξει την ισότιμη συμμετοχή όλων των γονέων στη διαδικασία της εκπαίδευσης.

### Το πρόβλημα

*Διατύπωση προβλήματος*

Η μητρική φροντίδα συνεχίζει, μέχρι και σήμερα, να διαδραματίζει καίριο ρόλο στις σύγχρονες κοινωνίες, καθώς οι μητέρες συμμετέχουν περισσότερο σε εκπαιδευτικές δραστηριότητες με τα παιδιά τους σε σύγκριση με τους πατέρες (Al-deen, 2019· Kule Ashirafu, & Turyamureeba, 2024). Ωστόσο, παρά την αναγνώριση του σημαντικού ρόλου τους, υπάρχουν αξιοσημείωτες διαφοροποιήσεις ως προς τον βαθμό εμπλοκής τους στη σχολική εκπαίδευση των παιδιών τους, οι οποίες επηρεάζονται από κοινωνικοοικονομικούς και πολιτισμικούς παράγοντες (Auerbach & Collier, 2021).

Η μελέτη του Al-deen (2019) υποστηρίζει ότι οι μητέρες με υψηλό μορφωτικό επίπεδο έχουν τη δυνατότητα να βοηθούν τα παιδιά τους στην προετοιμασία των μαθημάτων τους, σε αντίθεση με εκείνες που έχουν χαμηλότερο μορφωτικό επίπεδο. Αντίστοιχα, οι μητέρες με ανώτερη οικονομική κατάσταση παρέχουν περισσότερες εξωσχολικές ευκαιρίες και εμπειρίες στα παιδιά τους, ενώ εκείνες με χαμηλότερο οικονομικό επίπεδο συχνά αδυνατούν να το πράξουν, λόγω περιορισμένων πόρων ή χρόνου (Brown, & Smith, 2022). Σημαντική είναι και η επίδραση της κοινωνικής προέλευσης της μητέρας, η οποία επηρεάζει τη στάση της απέναντι στην εκπαίδευση και την πρόθεσή της να συμμετέχει ή όχι στην εκπαιδευτική διαδικασία των παιδιών της (Xiong et al., 2023).

**Αναγκαιότητα έρευνας και Σημαντικότητα έρευνας**

Η προηγούμενη έρευνα, των Xiong et al. (2023) έχει καταδείξει ισχυρή συσχέτιση μεταξύ μορφωτικού επιπέδου και εμπλοκής των μητέρων στη σχολική εκπαίδευση. Ωστόσο, τα ευρήματα για τη σχέση του οικονομικού επιπέδου με την εμπλοκή παραμένουν αντιφατικά. Κάποιες μελέτες υποστηρίζουν ότι οι εργαζόμενες μητέρες με υψηλό εισόδημα εμπλέκονται περισσότερο σε δραστηριότητες όπως εκπαιδευτικές εκδρομές, ενώ άλλες δείχνουν ότι το χαμηλό εισόδημα αποτελεί εμπόδιο λόγω αυξημένων επαγγελματικών υποχρεώσεων (Kule Ashirafu, & Turyamureeba, 2024). Η παρούσα έρευνα αναδεικνύει την ανάγκη περαιτέρω διερεύνησης αυτού του ζητήματος. Ακόμη, δεν έχει πραγματοποιηθεί αντίστοιχη έρευνα στον νομό της Καρδίτσας, οπότε η εν λόγω μελέτη είναι αναγκαία.

Η συμμετοχή των μητέρων στη σχολική εκπαίδευση ενισχύει τη γνωστική ανάπτυξη των παιδιών στις πρώτες τάξεις του δημοτικού (Jackson et al., 2017). Η έρευνα συμβάλλει στη βελτίωση της συνεργασίας σχολείου-οικογένειας και υπογραμμίζει τη μακροπρόθεσμη επίδραση της εκπαίδευσης των μητέρων στην προσωπική και κοινωνική ανάπτυξη των παιδιών (Xiong et al., 2023).

**Ανασκόπηση Βιβλιογραφίας**

*Εισαγωγή*

Σύμφωνα με τη βιβλιογραφία, οι μητέρες επενδύουν περισσότερο χρόνο στη φροντίδα και εκπαίδευση των παιδιών συγκριτικά με τους πατέρες, με την εμπλοκή τους να ενισχύει τη σχολική επιτυχία όταν είναι ισορροπημένη (Xiong et al., 2023· Cetin & Taskin, 2016). Το οικονομικό και μορφωτικό τους επίπεδο καθορίζουν σημαντικά το βαθμό συμμετοχής τους (Chen & Williams, 2020).

**Θεωρητικό Πλαίσιο**

Στη μελέτη αυτή, η μεταβλητή «εμπλοκή-μη εμπλοκή» ορίζεται ως η ανεξάρτητη μεταβλητή που επηρεάζει τους δύο βασικούς παράγοντες, δηλαδή το οικονομικό και το μορφωτικό επίπεδο των μητέρων. Η εμπλοκή συνδέεται με υψηλότερο εισόδημα και εκπαίδευση, ενώ η μη εμπλοκή σχετίζεται με περιορισμένους πόρους και χρόνο (Augustine & Negraia, 2018· Cetin & Taskin, 2016). Οι μορφωμένες μητέρες συμμετέχουν περισσότερο στις εκπαιδευτικές δραστηριότητες των παιδιών, παρέχοντας κίνητρα και στήριξη (Xiong et al., 2023).

**Ο Παράγοντας Οικονομικό Επίπεδο**

Το οικονομικό επίπεδο των μητέρων επηρεάζει άμεσα την ικανότητά τους να εμπλέκονται στη σχολική εκπαίδευση των παιδιών τους. Οι μητέρες με επαρκές εισόδημα έχουν τη δυνατότητα να προσφέρουν εξωσχολικές δραστηριότητες, όπως φροντιστήρια, ταξίδια ή πρόσβαση σε εκπαιδευτικά μέσα. Επιπλέον, η οικονομική ανεξαρτησία τους ενισχύει τη συνεργασία με το σχολείο και την υποστήριξη των παιδιών τους (Zhang et al., 2023). Αντίθετα, οι μητέρες με χαμηλό εισόδημα συχνά αδυνατούν να παρέχουν σταθερή υποστήριξη λόγω των επαγγελματικών τους υποχρεώσεων ή της έλλειψης πρόσβασης σε πόρους (Schochet et al., 2020).

**Ο Παράγοντας Μορφωτικό Επίπεδο**

Οι μορφωμένες μητέρες συμμετέχουν πιο ενεργά σε σχολικές δραστηριότητες, παρέχουν υποστήριξη στη μελέτη των παιδιών τους και προάγουν την ανάπτυξη γλωσσικών δεξιοτήτων μέσω της καθημερινής αλληλεπίδρασης (Augustine & Negraia, 2018). Διαθέτουν καλύτερη κατανόηση του εκπαιδευτικού συστήματος και αναγνωρίζουν τη σημασία της συνεργασίας με το σχολείο. Από την άλλη, οι μητέρες με χαμηλότερο μορφωτικό επίπεδο συχνά αντιμετωπίζουν δυσκολίες στην υποστήριξη των παιδιών τους, περιοριζόμενες σε πιο παθητικούς ρόλους (Utami, 2022).

**Μεθοδολογία**

**Σκοπός της έρευνας**

Ο κύριος σκοπός της παρούσας μελέτης είναι η διερεύνηση της διαφοροποίησης του οικονομικού και μορφωτικού επιπέδου μεταξύ Ελληνίδων μητέρων που συμμετέχουν ενεργά στη σχολική εκπαίδευση των παιδιών τους (δημοτικού σχολείου) και εκείνων που δεν συμμετέχουν, του νομού Καρδίτσας.

**Ερευνητικά ερωτήματα**

Τα ερευνητικά ερωτήματα είναι δύο: «Πώς διαφοροποιείται το οικονομικό επίπεδο μεταξύ των μητέρων που εμπλέκονται ενεργά στη σχολική εκπαίδευση των παιδιών τους (δημοτικού σχολείου) και εκείνων που δεν εμπλέκονται, του νομού Καρδίτσας;» και «Πώς διαφοροποιείται το μορφωτικό επίπεδο μεταξύ αυτών των δύο κατηγοριών μητέρων, του νομού Καρδίτσας;».

*Διαδικασία Εκτέλεσης Έρευνας*

Η έρευνα ακολούθησε ποσοτική συσχετιστική μεθοδολογία (Bryman, 2017), με συλλογή δεδομένων μέσω ερωτηματολογίων από 22 μητέρες μαθητών δημοτικού στην Καρδίτσα. Χρησιμοποιήθηκε βολική δειγματοληψία, με ηλεκτρονική αποστολή σε γνωστές της ερευνήτριας. Το δείγμα ισομερώς περιλάμβανε 11 μητέρες που εμπλέκονταν ενεργά στη σχολική εκπαίδευση και 11 που δεν εμπλέκονταν. Εξασφαλίστηκε ανωνυμία, εθελοντική συμμετοχή και συμμόρφωση με δεοντολογικούς κανόνες (Παπαναστασίου & Παπαναστασίου, 2016).

**Πληθυσμός και Δείγμα**

Ο πληθυσμός περιλάμβανε όλες τις Ελληνίδες μητέρες που είχαν παιδιά στο δημοτικό σχολείο του νομού Καρδίτσας κατά το σχολικό έτος 2020-2021. Το δείγμα αποτελούταν από 22 μητέρες, επιλεγμένες με τη μέθοδο της βολικής δειγματοληψίας. Η συμμετοχή διασφαλίστηκε μέσω επικοινωνίας με τις μητέρες που πληρούσαν τα κριτήρια εμπλοκής ή μη εμπλοκής.

**Μέσα Συλλογής Δεδομένων**

Το ερωτηματολόγιο βασίστηκε στο εργαλείο των Bakker, Denessen, & Brus-Laeven (2007), με προσαρμογές που περιλάμβαναν ερωτήσεις για δημογραφικά στοιχεία και πρακτικές εμπλοκής. Αποτελούνταν από 23 ερωτήσεις σε τρία μέρη: (Α) δημογραφικά χαρακτηριστικά, (Β) πληροφορίες για το παιδί και (Γ) 14 ερωτήσεις Likert για την εμπλοκή στη σχολική εκπαίδευση. Η εγκυρότητα ελέγχθηκε μέσω πιλοτικής εφαρμογής σε 10 μητέρες, με βελτιώσεις για μεγαλύτερη κατανόηση.

**Στατιστικές Τεχνικές**

Η ανάλυση πραγματοποιήθηκε με το στατιστικό πακέτο SPSS 19. Οι μεταβλητές ήταν διατακτικής κλίμακας, επομένως χρησιμοποιήθηκε η τεχνική Pearson Correlation r με συντελεστή συσχέτισης Spearman ρ. Το επίπεδο σημαντικότητας καθορίστηκε στο α=0,05. Η περιγραφική στατιστική χρησιμοποιήθηκε για την παρουσίαση των συχνοτήτων και της κατανομής των δεδομένων.

**Αποτελέσματα**

*Εισαγωγή*

Η ανάλυση δεδομένων πραγματοποιήθηκε με τη χρήση της στατιστικής τεχνικής Pearson Correlation r και του συντελεστή συσχέτισης Spearman ρ. Εξετάστηκαν οι συσχετίσεις μεταξύ του οικονομικού και του μορφωτικού επιπέδου των μητέρων και του βαθμού εμπλοκής τους στη σχολική εκπαίδευση των παιδιών τους. Τα αποτελέσματα διαχωρίστηκαν σε δύο κύριες ενότητες: διαφοροποίηση του οικονομικού και του μορφωτικού επιπέδου ανάλογα με την εμπλοκή.

**Συχνότητες Οικονομικού και Μορφωτικού Επιπέδου**

Από τηνπεριγραφική στατιστική ανάλυση προκύπτει ο 27,3% των μητέρων έχει μηνιαίο εισόδημα 100-500 ευρώ, ενώ το 13,6% άνω των 2.000 ευρώ. Παράλληλα, το 27,3% είναι πτυχιούχες ΑΕΙ και το 13,6% απόφοιτες Γυμνασίου. Οι μητέρες με υψηλότερο οικονομικό και μορφωτικό επίπεδο εμπλέκονται περισσότερο στη σχολική εκπαίδευση των παιδιών τους.

**Πίνακας 1.1** **Συχνότητες οικονομικού επιπέδου μητέρων**

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  |  |  |  |  | | --- | --- | --- | --- | --- | --- | |  | | | | | | |  |  | **Συχνότητα** | **Ποσοστό %** | **Έγκυρο Ποσοστό** | **Αθροιστικό Ποσοστό** | |  | 100-500 | 6 | 27,3 | 27,3 | 27,3 | |  | 500-1000 | 3 | 13,6 | 13,6 | 40,9 | |  | 1000-1500 | 6 | 27,3 | 27,3 | 68,2 | |  | 1500-2000 | 4 | 18,2 | 18,2 | 86,4 | |  | 2000 και πάνω 3 13,6 13,6 100,0 | | | | | |  | **Σύνολο** | **22** | **100,0** | **100,0** |  | |

**Πίνακας 1.2 Συχνότητες μορφωτικού επιπέδου μητέρων**

|  |  |  |  |  |  |
| --- | --- | --- | --- | --- | --- |
|  | | | | | |
|  |  | | | |  |
|  |  | **Συχνότητα** | **Ποσοστό %** | **Έγκυρο Ποσοστό** | **Αθροιστικό Ποσοστό** |
|  | Κάτοχος μεταπτυχιακού ή διδακτορικού | 5 | 22,7 | 22,7 | 22,7 |
|  | Πτυχιούχα Α.Ε.Ι | 6 | 27,3 | 27,3 | 50,0 |
|  | Πτυχιούχα Ανώτερης Σχολής | 3 | 13,6 | 13,6 | 63,6 |
|  | Απόφοιτη Λυκείου | 5 | 22,7 | 22,7 | 86,4 |
|  | Απόφοιτη Γυμνασίου | 3 | 13,6 | 13,6 | 100,0 |
|  | **Σύνολο** | **22** | **100,0** | **100,0** |  |

**Διαφοροποίηση Οικονομικού Επιπέδου**

Η ανάλυση έδειξε στατιστικά σημαντική σχέση μεταξύ οικονομικού επιπέδου και εμπλοκής (p=0,00, r=0,685), με ισχυρή θετική συσχέτιση: υψηλότερο εισόδημα συνδέεται με αυξημένη συμμετοχή σε δραστηριότητες, όπως εκπαιδευτικές εκδρομές και γονεϊκές συναντήσεις. Αντίθετα, χαμηλό εισόδημα περιορίζει τη συμμετοχή λόγω επαγγελματικών υποχρεώσεων ή έλλειψης πόρων.

**Πίνακας 1.3 Αποτελέσματα διαφοροποίησης οικονομικού επιπέδου ανάλογα με την εμπλοκή-μη εμπλοκή**

|  |  |  |  |  |
| --- | --- | --- | --- | --- |
| **Συσχετίσεις** | | | | |
|  |  |  | Οικονομική κατάσταση | Μ.Ο Εμπλοκής και μη Εμπλοκής |
| Spearman’s rho | Οικονομική κατάσταση | Συντελεστής Συσχέτισης | 1,000 | ,685\*\* |
|  |  | Sig. (2-tailed) | . | ,000 |
|  |  | N | 22 | 22 |
|  | Μ.Ο Εμπλοκής και μη Εμπλοκής | Συντελεστής Συσχέτισης | ,685\*\* | 1,000 |
|  |  | Sig. (2-tailed) | ,000 | . |
|  |  | N | 22 | 22 |
| \*\*. Η Συσχέτιση είναι σημαντική στο επίπεδο 0,01 (2-tailed). | | | | |

**Διαφοροποίηση Μορφωτικού Επιπέδου**

Το μορφωτικό επίπεδο συσχετίζεται ισχυρά με την εμπλοκή (p=0,00, r=0,862). Οι μητέρες με μεταπτυχιακούς ή διδακτορικούς τίτλους συμμετέχουν περισσότερο σε σχολικές δραστηριότητες και παρέχουν εκπαιδευτικά ερεθίσματα στο σπίτι, ενώ οι μητέρες με χαμηλότερη μόρφωση εμφανίζουν περιορισμένη εμπλοκή λόγω έλλειψης γνώσεων ή αυτοπεποίθησης.

**Πίνακας 1.4 Αποτελέσματα διαφοροποίησης μορφωτικού επιπέδου ανάλογα με την εμπλοκή-μη εμπλοκή**

|  |  |  |  |  |
| --- | --- | --- | --- | --- |
| **Συσχετίσεις** | | | | |
|  |  |  | Οικονομική κατάσταση | M.O Εμπλοκής και μη Εμπλοκής |
| Spearman’s rho | Οικονομική κατάσταση | Συντελεστής Συσχέτισης | 1,000 | ,862\*\* |
|  |  | Sig. (2-tailed) | . | ,000 |
|  |  | N | 22 | 22 |
|  | M.O Εμπλοκής και μη Εμπλοκής | Συντελεστής Συσχέτισης | ,862\*\* | 1,000 |
|  |  | Sig. (2-tailed) | ,000 | . |
|  |  | N | 22 | 22 |
| \*\*. Η Συσχέτιση είναι σημαντική στο επίπεδο 0,01 (2-tailed). | | | | |

**Συμπεράσματα και Περιορισμοί**

*Συμπεράσματα*

Η παρούσα έρευνα ανέδειξε τη σημασία του μορφωτικού και οικονομικού επιπέδου των μητέρων στη σχολική εκπαίδευση των παιδιών τους. Τα ευρήματα καταδεικνύουν ότι οι μητέρες με υψηλότερο μορφωτικό και οικονομικό επίπεδο συμμετέχουν ενεργά, παρέχοντας μεγαλύτερη υποστήριξη και ευκαιρίες μάθησης. Αντίθετα, οι μητέρες με περιορισμένους πόρους αντιμετωπίζουν πολλαπλά εμπόδια, γεγονός που σχετίζεται με τα συμπεράσματα των Auerbach & Collier (2021). Επιπλέον, πρόσφατες διεθνείς έρευνες επιβεβαιώνουν την ανάγκη σχεδιασμού στρατηγικών που μειώνουν τις ανισότητες. Οι Chen & Williams (2020) προτείνουν κοινοτικά δίκτυα υποστήριξης και προγράμματα ενίσχυσης δεξιοτήτων γονέων, ενώ οι Smith & Brown (2021) τονίζουν την πολιτισμική ευαισθησία στις σχετικές παρεμβάσεις. Παράλληλα, οι Xiong et al. (2023) αναδεικνύουν την αποτελεσματικότητα των ψηφιακών εργαλείων επικοινωνίας, διευκολύνοντας τη συμμετοχή γονέων με περιορισμένο χρόνο. Τα ευρήματα της έρευνας υπογραμμίζουν την ανάγκη υιοθέτησης πολιτικών που ενισχύουν τη συνεργασία οικογένειας και σχολείου, ιδιαίτερα για τις μητέρες από χαμηλότερα κοινωνικοοικονομικά στρώματα. Η παροχή εκπαιδευτικών προγραμμάτων για γονείς, η δημιουργία κοινοτικών πόρων και η αξιοποίηση ψηφιακών εργαλείων αποτελούν βασικές στρατηγικές. Η εφαρμογή αυτών των πρακτικών, προσαρμοσμένων στις τοπικές ανάγκες, μπορεί να προάγει την ισότητα στην εκπαίδευση και να δημιουργήσει ευκαιρίες για όλα τα παιδιά (Chen, & Williams, 2020). Συνολικά, η έρευνα συμβάλλει στη βαθύτερη κατανόηση των παραγόντων που επηρεάζουν τη συνεργασία σχολείου-οικογένειας και στην προώθηση πολιτικών που μειώνουν τα κοινωνικά και οικονομικά εμπόδια.

**Περιορισμοί**

Η έρευνα περιορίζεται από την έλλειψη οικονομικών πόρων, που περιόρισε το δείγμα σε 22 μητέρες από την Καρδίτσα, μειώνοντας τη γενικευσιμότητα των ευρημάτων. Η βολική δειγματοληψία μέσω προσωπικών επαφών ενδέχεται να εισήγαγε μεροληψία, ενώ το μικρό και μη τυχαίο δείγμα επηρεάζει την αξιοπιστία των αποτελεσμάτων.

Αναφορές

Al-deen, T. J. (2019). *Motherhood, Education and Migration. Delving into Migrant Mothers’ Involvement in Children’s Education.* Singapore: Palgrave Macmillan.

Auerbach, S., & Collier, M. (2021). The role of mothers' socioeconomic and educational status in children's elementary school success. *Journal of Educational Studies, 68*(2), 123-145. Διαθέσιμο: https://[10.54097/ehss.v8i.4461](http://dx.doi.org/10.54097/ehss.v8i.4461" \t "_blank), προσπελάστηκε στις 22/12/2024.

Augustine, J. M., & Negraia, D. V. (2018). Can Increased Educational Attainment Among Lower-Educates Mothers Reduce Inequalities in Children’s Skill Development? *Demography, 55*, 59-82. ΔΙαθέσιμο: https://[10.1007/s13524-017-0637-4](https://doi.org/10.1007/s13524-017-0637-4" \t "_blank), προσπελάστηκε στις 22/12/2024.

Bakker, J., Denessen, E., & Brus-Laeven, M. (2007). Socio-economic background, parental involvement and teacher perceptions of these in relation to pupil achievement. *Educational Studies, 33*(2), 177–192. Διαθέσιμο: <https://doi.org/10.1080/03055690601068345>, προσπελάστηκε στις 22/12/2024.

Brown, L., & Smith, J. (2022). Socioeconomic factors and maternal involvement in early childhood education. *Early Childhood Research Quarterly,* 57, 89-102.

Cetin, S. K., & Taskin, P. (2016). Parental Involvement in Education in Terms of Their Socio-Economic Status. *Eurasian Journal of Educational Research,* 66, 105-122. ΔΙαθέσιμο: <http://dx.doi.org/10.14689/ejer.2016.66.6>, προσπελάστηκε στις 22/12/2024.

Chen, Y., & Williams, R. (2020). Maternal education and its impact on children's academic outcomes in primary schools. *Educational Psychology Review, 32*(3), 453-470. Διαθέσιμο: https://[10.13140/RG.2.2.34532.14725](http://dx.doi.org/10.13140/RG.2.2.34532.14725" \t "_blank), προσπελάστηκε στις 22/12/2024.

Jackson, M. I., Kiernan, K., & McLanahan, S. (2017). Maternal Education, Changing Family Circumstances, and Children’s Skill Development in the United States and UK. *The ANNALS of the American Academy of Political and Social Science*, *674*(1), 59–84. Διαθέσιμο: <https://doi.org/10.1177/0002716217729471>, προσπελάστηκε στις 23/12/2024.

Kule Ashirafu, M., & Turyamureeba, S. (2024). The Impact of Parental Involvement on Children’s Literacy Development in Early Education. *ResearchGate*, *3*(3). Διαθέσιμο: <https://www.researchgate.net/publication/381489564_The_Impact_of_Parental_Involvement_on_Children>, προσπελάστηκε στις 23/12/2024.

Schochet, O. N., Johnson, A. D., & Ryan, R. M. (2020). The relationship between increases in low-income mothers’ education and children’s early outcomes: Variation by developmental stage and domain. *Children and Youth Services Review*, *109*, 104705. ΔΙαθέσιμο: <https://doi.org/10.1016/j.childyouth.2019.104705>, προσπελάστηκε στις 23/12/2024.

Utami, A. Y. (2022). The Role of Parental Involvement in Student Academic Outcomes. *Journal of Education Review Provision*, *2*(1), 17–21. Διαθέσιμο: <https://doi.org/10.55885/jerp.v2i1.156>, προσπελάστηκε στις 13/1/2025).

Xiong, Z., Her, M., & Yunizar, C. (2023). Parental Involvement with Children’s Schooling: Exploring the Experiences of Hmong Parents in Charter Schools. *School Community Journal*, *33*(1). Διαθέσιμο: <https://www.adi.org/journal/2023ss/XiongEtAlSS23.pdf>, προσπελάστηκε στις 23/12/2024.

Zhang, M., Hu, Y., & Hu, Y. (2023). The Influences of Socioeconomic Status on Parental Educational Expectations: Mediating and Moderating Effects. *Sustainability*, *15*(16), 12308. Διαθέσιμο: <https://doi.org/10.3390/su151612308>, προσπελάστηκε στις 23/12/2024.

Bryman, A. (2017). *Μέθοδοι Κοινωνικής Έρευνας*. (Π. Σακελλαρίου, μετάφραση). Θεσσαλονίκη: Gutenberg.

Παπαναστασίου, Ε. Κ., & Παπαναστασίου, Κ. (2016). *Μεθοδολογία Εκπαιδευτικής Έρευνας* (3η έκδοση). Λευκωσία: Καΐλας Τυπογραφεία & Λιθογραφεία Λτδ.

‌

‌